ლალე პურკარიმი
ლალე პურკარიმი (სპარს. لاله پورکریم, ცნობილია სასცენო სახელით Laleh; დ. 10 ივნისი, 1982) — ირანული წარმოშობის შვედი მომღერალი, სიმღერების ავტორი, ჩანაწერის პროდიუსერი და მსახიობი. ლალე ირანელი სოციოლოგის, ჯურნალისტის და ეთნოლოგის, ჰუშანგ პურკარიმის ქალიშვილია, რომელიც 1994 წელს დაიღუპა. იგი ცხრა წლის იყო, როდესაც ოჯახი შვედეთში, კერძოდ გეტებორგში გადავიდა. საშუალო სკოლაც აქვე დაამთავრა. შვედეთში მოხვედრამდე ლალე ცხოვრობდა აზერბაიჯანსა და ბელარუსში. 2005 წელს გამოვიდა მისი სადებიუტო ალბომი Laleh, რომელმაც შვედეთის ალბომების ჩარტებში პირველ ადგილს მიაღწია და გახდა წლის ყველაზე გაყიდვადი ალბომი შვედეთში. მას შემდეგ მან გამოსცა ხუთი სტუდიური ალბომი. ყველა მათგანის ავტორი და პროდიუსერი თავად არის. 2011 წელს მონაწილეობდა შვედურ ტელეშოუში „Så mycket bättre“. ლალეს მიერ შეოუზე შესრულებულმა სიმღერებმა მიიღო უმაღლესი შეფასებები კრიტიკოსებისაგან. 2012 წელს სკანდინავიის რეგიონში გამოვიდა ალბომი Sjung. ალბომს წილად ხვდა დადებითი შეფასებები კრიტიკოსებისგან, ხოლო სინგლი „Some Die Young“ ნამდვილ ჰიტად იქცა რეგიონში. ნორვეგიაში სინგლი ინარჩუნებდა პირველ ადგილს ექვსი კვირის განმავლობაში, ამასთანავე გახდა მეოცე ყველაზე გაყიდვადი სინგლი ნორვეგიაში. 2013 წლის ნოემბერში გამოვიდა მისი მომდევნო ალბომი Colors. 2014 წლის იანვარში კონტრაქტი გააფორმა Island Records-თან. 2016 წელს გამოსცა ალბომი Kristaller, ხოლო 2019 წელს გამოვიდა მისი ბოლო ალბომი Vänta.